Атанас Далчев
Грешният квартал

chitanka.info

На Чило Шишманов

Жални свирки на локомотиви

там час по час се обаждат

и бавно над къщите сиви

вместо бял сняг се сипят сажди.

Колелата звънят и тракат,

ехото между стените играе

на криеница — и ти не знаеш

отде ще се покаже влакът.

Жените скитат нахални,

остават с дни къщите празни,

и забръмчават перални

тъкмо в неделя и празник.

Без майчинска ласка раснат

децата бледи и мръсни

и се губят сами до късно

из пусти места опасни.

Грехът трябва да се изкупи,

знам, този квартал заслужава

от небето огън и жупел;

но, боже, спомни си тогава

за тези деца невинни

и тяхната душица бяла,

сторѝ бурята да отмине

и за тях пощади квартала.

1970 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.